དེ་བཞིན་རྩེ་དྲུག་སྒྲུབ་གྲྭའི་མཁན་པོ་རྫོགས་པ་ཆེན་པོའི་རྣལ་འབྱོར་བ་བརྩོན་འགྲུས་རྒྱལ་མཚན་དྲུང་ནས་ཀུན་མཁྱེན་ཤར་རྫ་པའི་བཀའ་ཕལ་ཆེ་བའི་ལུང་རྒྱུན་ཐོབ།ཕྱུག་མཚོ་མཁན་རིན་པོ་ཆེ་མཆོག་གི་དྲུང་ནས་ཁྱུང་དམར་གྱི་དབང་སོགས་དབང་ལུང་ཀྱང་མང་དུ་ཐོབ།ཞར་དུ་བཅུ་ཕྲག་རིག་པའི་གནས་ཀུན་ལ་གསན་བསམ་རྒྱ་ཆེར་གནང་བར་མ་ཟད།དགེ་བཤེས་གཡུང་དྲུང་རྣམ་རྒྱལ་༼དགེ་བཤེས་བརྩོན་འགྲུས་དགོངས་འཕེལ་༽གྱི་མདུན་ནས་ཀྱང་བོན་གྱི་གཞུང་ལུགས་ཁག་གི་ཟུར་རྒྱན་དུ་གཞན་སྡེའི་དབུ་ཚད་སོགས་ལ་ཐུགས་བཞེས་ཡང་དག་གནང་བས་རང་གཞན་ཀུན་གྱི་གཞུང་ལུགས་ལ་འཆད་རྩོད་རྩོམ་གསུམ་གྱི་ཕྱག་ལས་རྩེར་སོན་དུ་གྱུར།